รัฐมนตรีว่าการกระทรวงมหาดไทย ขอให้ประชาชนให้เวลาเจ้าหน้าที่ตรวจสอบการเลือกตั้งก่อน พร้อมมั่นใจทุกคนตั้งใจทำงานหากผิดพลาดต้องดูว่ามีเจตนาหรือไม่และดำเนินการตามกฎหมาย
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ปฎิเสธที่จะตอบคำถามกรณีมีการวิพากษ์วิจารณ์การเลือกตั้งของไทยไม่โปร่งใส โดยตนเองติดตามสถานการณ์การเลือกตั้งและการนับคะแนน ทั้งนี้ขอให้ทุกฝ่ายใจเย็น ๆ เจ้าหน้าที่กำลังดำเนินการตามขั้นตอนหากมีความไม่ชอบมาพากลในหน่วยเลือกตั้ง มีปัญหานับผิด บัตรเกิน บัตรขาดในแต่ละหน่วยก็ต้องมีคนรับผิดชอบ ขออย่าเพิ่งสรุปว่าสถานการณ์มันเลวร้าย ขอเวลาให้เจ้าหน้าที่ได้ทำงาน         หากพบเป็นทำผิดไม่ว่าจะในพื้นที่ หรือส่วนกลาง เจ้าหน้าที่ที่รับผิดชอบในจุดนั้นๆ ต้องรับผิดชอบ พร้อมขอให้ประชาชนและสังคมมองในแง่ดี เพราะหน่วยเลือกตั้งทั่วประเทศมีกว่า 92,000 หน่วย การที่ใครจะไปสั่งการให้ใครทำไรไม่ดีคงไม่ได้ ขอให้สังคมและประชาชนมีสติในการรับข่าวสาร เพื่อให้ประเทศเดินหน้าไปได้ ทุกคนต้องช่วยกันทำให้ออกมาดี เพราะผลการเลือกตั้งเป็นไปตามความต้องการและการลงคะแนนของประชาชนทั้งประเทศ ที่สำคัญจ้าหน้าที่ประจำหน่วยเลือกตั้งเป็นคนในพื้นที่ จึงมั่นใจว่า ทุกคนตั้งใจทำงานหากผิดพลาดก็ต้องดูว่ามีเจตนาหรือไม่ หากเจตนาก็มีความผิดต้องรับผิดชอบ        รัฐมนตรีว่าการกระทรวงมหาดไทย ปฎิเสธที่จะตอบคำถามเรื่องการจัดตั้งรัฐบาล โดยระบุว่า ขอให้การจัดตั้งรัฐบาลเป็นเรื่องของพรรคการเมืองจะจับมือกันอย่างไรประเทศชาติต้องเดินไปข้างหน้า ประเทศมีความสุขไม่มีความขัดแย้ง เพื่อให้คนที่ประชาชนตั้งใจเลือกทำหน้าที่บริหารและขับเคลื่อนประเทศ